**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Vállalkozói inkubátorház**

**Az ülés időpontja: 2015. november 16. (hétfő) 18 óra**

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Györgyi Zoltán főépítész, dr. Halmosi-Rokaj Odett osztályvezető, Perlaki Zoltán osztályvezető

**Megjelentek:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Bánóczi Margit képviselő, Gerely Gábor képviselő, dr. Klein Katalin képviselő, Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, Kissné Szalay Erzsébet jegyzőkönyvvezető

**Tegzes Endre elnök**: Köszöntöm a megjelenteket. Megállapítom, hogy a Pénzügyi Bizottság 5 fővel jelen van, tehát határozatképes. Mielőtt megkezdenénk az ülésünket, szeretném, ha egy perces néma felállással adóznánk Guba Mártonné, Rozi néni – nemrégiben elhunyt díszpolgárunk –, és a terrorcselekmények áldozatai emlékének.

Most pedig, mielőtt rátérnénk a napirend tárgyalására, hallgassuk meg a Pilisvörösvár és Vidéke Takarékszövetkezet Nagykovácsi Fiókjának vezetőjét, Fűrészné Gelencsér Margitot és a kollégáit.

*A Pilisvörösvár és Vidéke Takarékszövetkezet munkatársai ismertetőt tartottak az önkormányzat saját vagyonának lehetséges befektetési lehetőségiről.*

**Tegzes Endre elnök**: Köszönjük szépen a tájékoztatást. Várjuk az írásos anyagot az elhangzottakról. Most pedig rátérünk a napirendre. A kiküldött meghívóhoz képest a napirendben változás következett be. Átadom a szót jegyző úrnak, hogy ismertesse a módosításokat.

**Papp István jegyző**: Szeretnénk javaslatot tenni egy újabb, zárt ülésen tárgyalandó napirendi pontra, a Bursa Hungarica ösztöndíjpályázat keretösszegének a meghatározása. Emellett szeretném jelezni, hogy polgármester asszony visszavonja a helyi adókról szóló rendelet felülvizsgálatára vonatkozó előterjesztését. A Kormányhivataltól kaptunk jelzést, hogy egy országos felülvizsgálat során a Nagykovácsi rendelet-tervezetet is felülvizsgálták, és vannak javaslataik.

**Tegzes Endre elnök**: Köszönöm. Nekem még lenne egy kérésem, hogy a helyi építészi örökség értékeiről szóló napirendet vegyük előre. Ha nincs hozzászólás, javaslat, akkor az elhangzott módosításokkal teszem fel a napirendet szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**87/2015. (XI. 16.) HATÁROZATA**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2015. november 16-i ülésén az alábbi napirendi pontokat tárgyalja:

1. **Döntés a Nagykovácsi helyi építészeti örökség értékeiről és azok helyi védetté nyilvánításáról szóló 4/1999. (IV.07.) önkormányzati rendelet módosításáról, valamint a Nagykovácsi Temető VI. parcellájának megszüntetéséről és Kegyeleti Emlékhely létrehozásáról E – 140**

Előterjesztő: dr. Klein Katalin képviselő

Tárgyalja: PB

1. **Az önkormányzat 2015. évi költségvetéséről szóló 1/2015. (II.24.) önkormányzati rendeletének 3. sz. módosítása E – 128**

Előterjesztő: Kiszelné Mohos Katalin polgármester

Előadó: Perlaki Zoltán osztályvezető

Tárgyalja: PB

1. **Nagykovácsi Nagyközség Önkormányzata és költségvetési szerveinek tájékoztatója a 2015. évi költségvetés háromnegyed éves teljesítéséről E – 137**

Előterjesztő: Kiszelné Mohos Katalin polgármester

Előadó: Perlaki Zoltán osztályvezető

Tárgyalja: PB

1. **Döntés a Nagykovácsi Nagyközség Helyi Építési Szabályzatának – 19/2009.(IX.01.) kt. sz. rendelet – módosításáról, a Julianna-major területének (Strilich Pál Cserkészpark) fejlesztése érdekében. E – 134**

Előterjesztő: Kiszelné Mohos Katalin polgármester

Előadó: Györgyi Zoltán főépítész

Tárgyalja: PB

1. **Döntés állami tulajdonú ingóságok ingyenes önkormányzati tulajdonba adására vonatkozó kezdeményezésről E – 138**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: PB

1. **Döntés dr. Jakab Erika gyermekorvos kérelme tárgyában E – 130**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: PB

1. **Kérelem tornaterem bérleti díjának csökkentésére E – 141**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: PB, OKB

1. **Döntés a 2015. október 22-én beadott vis maior igény önrészéről E – 136**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

Tárgyalja: PB

***Zárt ülés:***

1. **Döntés telekhatár rendezésről az önkormányzati tulajdonú 4682/5 hrsz-ú és a korábbi döntések alapján magántulajdonba kerülő 1001/3 és 4682/4 hrsz-ú ingatlanok között E – 143 – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Györgyi Zoltán főépítész

Tárgyalja: PB

1. **Döntés a polgármester jutalmazásáról E – 144 – ZÁRT ÜLÉSEN TÁRGYALANDÓ**

Előterjesztő: Tegzes Endre képviselő

Tárgyalja: PB

1. **Bursa Hungarica Felsőoktatási Önkormányzati Ösztöndíjpályázatok 2016. évi fordulójának elbírálása E – 132 – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Grégerné Papp Ildikó osztályvezető

**Határidő:** azonnal

**Felelős:** PB elnöke

**1. napirendi pont**

**Döntés a Nagykovácsi helyi építészeti örökség értékeiről és azok helyi védetté nyilvánításáról szóló 4/1999. ( IV.07.) önkormányzati rendelet módosításáról, valamint a Nagykovácsi Temető VI. parcellájának megszüntetéséről és Kegyeleti Emlékhely létrehozásáról**

**Tegzes Endre elnök:** Átadom a szót dr. Klein Katalinnak a napirendi pont előterjesztőjének:

**dr. Klein Katalin**: *Röviden ismertette az előterjesztést.*

**Horváthné Holéczy Katalin**: A parcella megszüntetésével kapcsolatban nehogy az történjen, hogy a parcellát megszűntettük, és nem tudjuk a síremlékeket biztonságba helyezni addig, míg a kegyhely el nem készül.

**Fodor Attila**: Kérdezném, hogy a Német Önkormányzat mit szól ehhez, illetve emellett én megkérdeztem volna a katolikus és a református helyi vezetőt is.

**Kiszelné Mohos Katalin polgármester**: Fél éves folyamat, a döntés meghozatalától, fél éven keresztül meg kell hirdetni, hogy felszámolja az önkormányzat ezeket a parcellákat, úgy gondoltuk, hogy Németországban is megtesszük ezt. Mi pedig fel tudunk készülni arra, hogy egy emlék sírhelyet alakítsunk ki, és azokat a síremlékeket, amelyeken még olvasható a név, vagy az évszám, azokat emléksírhelyként szeretnénk kialakítani. Fontos, hogy nem kell exhumálni a sírokat, hanem csak 30 cm földdel kell lefedni, mivel már régi sírokról van szó.

**dr. Klein Katalin:** Fodor Attila kérdésére azt tudom mondani, hogy a sváb közösség katolikus volt, tehát ilyen szempontból a református felekezetet nem érinti ez a dolog. A Német Nemzetiségi Önkormányzat minden segítséget meg fog adni, örömmel veszik az önkormányzat döntését. Az együttműködést akár írásban is rögzíteni lehet.

**Tegzes Endre elnök**: Köszönöm. Van-e további kérdés, hozzászólás? Amennyiben nincs, akkor szavazzunk egyben a rendeletről, illetve az emlékhely létrehozásáról. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**88/2015. (XI. 16.) HATÁROZATA**

**Tárgy: Döntés a Nagykovácsi Temető VI. parcellájának (temetési helyeinek) megszüntetéséről és Kegyeleti Emlékhely létrehozásáról**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek, hogy a Nagykovácsi belterület 212. hrsz. alatt nyilvántartott Nagykovácsi Temető VI. parcellájában található temetési helyeket 2016. július 1. napjától szüntesse meg, és a Nagykovácsi Temetőben a német nemzetiségi síroknak “Kegyeleti Emlékhelyet” hozzon létre, ésa Nagykovácsi helyi építészeti örökség értékeiről és azok helyi védetté nyilvánításáról szóló 4/1999.(IV.07.) önkormányzati rendelet módosítását fogadja el.

**Határidő:** 2016. január 1.

**Felelős:** polgármester, jegyző

**2. napirendi pont**

**Az önkormányzat 2015. évi költségvetéséről szóló 1/2015. (II.24.) önkormányzati rendeletének 3. sz. módosítása**

**Tegzes Endre elnök:** Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető***: Röviden ismertette az előterjesztést.*

**Horváthné Holéczy Katalin:** A dologi kiadásból a személyi juttatás béremelést jelent?

**Perlaki Zoltán osztályvezető:** Béremelésre a közalkalmazottaknál és köztisztviselőknél nincs lehetőség, közalkalmazotti bértábla van.

**Erdélyi Zoltán:** Alapvetően köszönöm szépen, mert nagyon jó összegzést kaptunk. Az első technikai kérdés lenne. A döntés előkészítő indoklásban szerepel az, hogy a Képviselő-testület szeptember 21-i ülésén elfogadta a 2. számú módosítást. Jelentős tételek szerepelnek a Kormány május 20-i döntésére hivatkozva, amelynek kapcsán már júliusi bérrel, ágazati pótlékokkal együtt augusztus hónapban már a munkáltatónak ki kellett fizetnie ezeket az összegeket. Ez miért nem a 2. módosításban jelentkezett, miért a 3.-ban? A másik, hogy az Öregiskolánál egy jelentős beruházási kiadás mutatkozik, ez mit fedez?

**Perlaki Zoltán osztályvezető:** A szociális ágazati pótléknak nincs különösebb jelentősége, szeptemberben indult a bölcsőde, ez a bölcsődei dolgozókra vonatkozik. Akkor még nem voltak tényadatok. Az Öregiskola beruházási célú kiadásait év közben kérték, hogy módosítsuk. A teljesség igénye nélkül zongorát szeretnének vásárolni, épült egy kemence, és a fölé szeretnének tetőt stb.

**Horváthné Holéczy Katalin:** A központosított bevételeket hol találom meg?

**Perlaki Zoltán osztályvezető:** Önkormányzatok működési támogatásai. 2. számú módosítás után, I/1 második sora.

**Erdélyi Zoltán:** A tartalékok táblából az tűnik ki, hogy a keretösszegből, amit az év végén tervezett az önkormányzat, jelenleg 116 millió áll rendelkezésre. Ha jól értem, akkor ez azt jelenti, hogy még lesznek beruházások, amik ezt az összeget csökkentik, viszont ez azt is jelentheti, hogy ebből következhet egy áthozat a következő évre, másrészt pedig ez jelentősen növelheti az önkormányzat készpénz helyzetét. Mik a tervek ezzel kapcsolatban.

**Perlaki Zoltán osztályvezető:** A pénzmaradványt mindig átvisszük a következő évre, ebben az esetben is. Az önkormányzat készpénz vagyona valamennyivel több, mint év elején, de nem nagyságrendi a különbség.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor a rendelet módosításról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**89/2015.(XI. 16.) HATÁROZATA**

**Tárgy: Az önkormányzat 2015. évi költségvetéséről szóló 1/2015. (II.24.) önkormányzati rendeletének 3. sz. módosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy az önkormányzat 2015. évi költségvetéséről szóló 1/2015. (II.24.) önkormányzati rendeletének 3. sz. módosítását fogadja el az előterjesztés szerint.

**Határidő**: azonnal

**Felelős**: PB elnök

**3. napirendi pont**

**Nagykovácsi Nagyközség Önkormányzata és költségvetési szerveinek tájékoztatója a 2015. évi költségvetés háromnegyed éves teljesítéséről**

**Tegzes Endre elnök:** Átadom a szót Perlaki Zoltán osztályvezető úrnak, hogy ismertesse az előterjesztést.

**Perlaki Zoltán osztályvezető***: Röviden ismertette az előterjesztést.*

**Horváthné Holéczy Katalin:** A szennyvíz beruházás esetében, ha jól értem, idén még elszámolásra kerül sor.

**Perlaki Zoltán osztályvezető:** Igen, idén ezt mindenképpen le kell zárni.

**Horváthné Holéczy Katalin:** A készpénz állomány esetében mindenképpen javasolnám megfontolni az elhangzott ajánlatot a lekötésre vonatkozóan, vagy kérjünk be további ajánlatokat, ilyen nagy összegű készpénz esetében. A tűzoltó laktanyánál láttam, hogy ott lehívták a 15 millió Ft-ot. Ebben történt-e valami?

**Honti Zoltán**: A munka folyamatban van, a szerződés szerint haladnak.

**Erdélyi Zoltán**: A csatorna beruházással kapcsolatban, ha az elszámolásnál valamiféle probléma merül fel, akkor hiába a megtakarítás, nagyon elcsúszhat a gazdálkodás. Remélem, hogy ezt megfelelő gonddal és megfelelő szigorral ellenőrzik. Jelentős megtakarításokat látok a készleteknél és a dologi kiadásoknál. De tudjuk, hogy még kiadások lesznek, de ez nem szerepel az előterjesztésben. Hasznosnak tartanám ezt megemlíteni.

**Perlaki Zoltán osztályvezető**: Nem baj, ha a kiadási előirányzatokat nem lépjük túl. Terveztünk egy bizonyos összegű kiadást, de kevesebb számla érkezett be, és kiadási oldal kevesebb lett.

**Erdélyi Zoltán**: November végén vagyunk, és december végéig előirányzatot módosítunk. Véleményem szerint most már tudnunk kellene, hogy mi várható év végéig.

**Dr. Szabó András:** Két kérdésem lenne. Terveztünk civil szervezeteknek, egyesületeknek támogatást. Mellékelve is van a támogatások megnevezése, azonban arra való utalást nem láttam, hogy ezeket kifizettük-e? Konkrétan a katolikus és a református egyházra gondolok, hogy elfogadták-e a támogatást.

**Perlaki Zoltán osztályvezető**: Mindkét esetben teljesítettük a kifizetést.

**Tegzes Endre elnök**: Mindkét esetben hivatalosan megigényelték a támogatást, elkezdődött az építkezés.

**Dr. Szabó András:** A másik, hogy felmerült, hogy a szociális keretet nem tudjuk elkölteni. Ugyanakkor van egy másik költségünk, az Ezüstkor Szociális Központ. Ez nem konvertálható át?

**Perlaki Zoltán osztályvezető:** Sajnos erre nincs lehetőség.

**Horváthné Holéczy Katalin:** Az ellátottak pénzbeli juttatásaihoz szeretnék hozzászólni. Azt esetleg meg lehetne próbálni, hogy a Nagycsaládosok Egyesületen, a Katolikus Karitászon, vagy a Fejér György Alapítványon keresztül juttatjuk el a támogatást az érintetteknek. Nagyobb lenne az igény, csak nem mindenki tud erről a lehetőségről. Nem lehetne leülni a vezetőikkel, és ebben az ügyben kitalálni valami megoldást?

**Kiszelné Mohos Katalin:** A szociális gondozókat kértük fel arra, hogy kutassák fel a rászorultakat. Sikerült olyan családokat támogatni, akik ugyan a jövedelmük alapján éppen nem lennének jogosultak, de valamilyen rendkívüli esemény, helyzet nyomán mégis szükségük van a támogatásra. Ha máshonnan érkezik jelzés, azt is megvizsgáljuk.

**Tegzes Endre elnök:** Ehhez a napirendi ponthoz nincs több hozzászólás. Átadom a szót Diószeghy Tündének, aki az előző napirendi ponthoz szeretne kiegészítést fűzni.

**Diószeghy Tünde:** Az előző napirendi ponthoz szeretnék hozzászólni. Eredetileg 1 millió Ft-ot terveztünk a beruházások sorra, amely a színpad bővítésére szolgált. Közben kiderült, hogy egyéb más sorokról is be lehet emelni erre az érdekeltségnövelő támogatásra, ezért a pénzügyi osztállyal egyeztetve, nem túllépve a költségvetési kereteinket, terveztünk be egyéb megvásárolandó eszközöket. A kemence fedél, elektromos zongora, számítógépek, hangtechnikai eszközök, nyomtató képezik a fő összegeket.

**Tegzes Endre elnök**: Köszönöm. Van-e még a most tárgyalt napirendi ponttal kapcsolatban kérdés, hozzászólás? Nincs, akkor az előterjesztésben megfogalmazott határozati javaslatról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen szavazattal, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**90/2015.(XI. 16.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2015. évi költségvetés háromnegyed évi teljesítéséről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek, hogy a Nagykovácsi Nagyközség Önkormányzatának és az irányítása alá tartozó költségvetési szerveinek 2015. évi költségvetésének háromnegyed évi végrehajtásáról készített írásos beszámolóját vegye tudomásul.

**Határidő**: azonnal

**Felelős**: polgármester, jegyző

**4. napirendi pont**

**Döntés a Nagykovácsi Nagyközség Helyi Építési Szabályzatának – 19/2009. (IX. 01.) kt. sz. rendelet – módosításáról, a Julianna-major területének (Strilich Pál Cserkészpark) fejlesztése érdekében.**

**Tegzes Endre elnök:** Átadom a szót Györgyi Zoltán főépítésznek, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Horváthné Holéczy Katalin:** Ha jól értem, akkor ez a terület Nagykovácsi tulajdonában van, de a felépítmény a Cserkészszövetségé lesz? A másik, hogy ehhez kapcsolódóan mi intézzük a HÉSZ módosítást, ez egy felkérés, vagy kötelező, vagy önként tesszük? Azzal együtt, hogy én is nagyon örülök, hogy szép lesz a park. A víz, csatorna, energia szolgáltatás hogy lesz megoldva? Jól értem-e, hogy úgy hoztuk ezt a rendeletet, hogy Nagykovácsi településen belül semmi más hasonló területet ne érinthessen ez a szabályozás.

**Györgyi Zoltán főépítész:** Ez a terület nem Nagykovácsi tulajdona, állami terület, a Pilisi Parkerdő kezelésében, a Csekészszövetség 99 éves bérletében. A HÉSZ módosítását a törvény szerint csak önkormányzat rendelheti meg. Ilyen esetekben, amikor idegen beruházás történik, természetesen a költségviselő az érintett szervezet. A közműcsatlakozásokkal kapcsolatban, elektromos ellátás van a területen, a víz és szennyvízkezelés kérdése további tervezést igényel. Valószínű, hogy a budapesti hálózatra fognak rácsatlakozni, és valószínűleg helyi szennyvíztisztítót fognak létesíteni, de ez külön szakhatósági kérdés. De ha mégis a mi hálózatunkra csatlakoznak rá, akkor természetesen fizetni fogják a kapcsolódó díjakat. Ez a módosítás csak erre a területre vonatkozik, mert nincs több olyan terület Nagykovácsiban, amely ebbe a besorolásba esik.

**Kiszelné Mohos Katalin polgármester:** Cserében 10 éven át, évente 500 vendégéjszakányi táboroztatást biztosítanak teljesen ingyenesen a Nagykovácsi gyermekeknek úgy. hogy egy általuk kínált programot igénybe kell venniük, és étkezésenként 100 Ft-ot fizetnek az ellátásért. Ennyi lesz az összes költség.

**Erdélyi Zoltán**: A közművel kapcsolatban lenne egy olyan kérdésem, hogy a hozzájárulás fizetése vonatkozik-e az áramra is? Van-e ennek olyan költségvonzata, ami érintheti az önkormányzatot? A cserkészek bizonyos szempontból gazdasági tevékenységet is folytatnak ott. Tőlük mi adót szedünk?

**Györgyi Zoltán főépítész:** Az áram tekintetében nem érintett az önkormányzat.

**Papp István jegyző**: Nem adóalany a Cserkészszövetség. Kiemelten közhasznú egyesületként működik.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt rendelet módosításról szavazzunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen szavazattal és 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**91/2015.(XI. 16.) HATÁROZATA**

**Tárgy: Döntés a Nagykovácsi Nagyközség Helyi Építési Szabályzatának – 19/2009.(IX.01.) kt. sz. rendelet – módosításáról, a Julianna-major területének (Strilich Pál Cserkészpark) fejlesztése érdekében**

Nagykovácsi Nagyközség Önkormányzatának Pénzügyi és településfejlesztési bizottsága javasolja a Képviselő-testületnek a Nagykovácsi Nagyközség Helyi Építési Szabályzatának – 19/2009.(IX.01.) kt. sz. rendelet – módosításának elfogadását az előterjesztésben foglaltak szerint.

**Határidő:** azonnal

**Felelős**:polgármester, jegyző

**5. napirendi pont**

**Döntés állami tulajdonú ingóságok ingyenes önkormányzati tulajdonba adására vonatkozó kezdeményezésről**

**Tegzes Endre elnök:** Átadom a szót polgármester asszonynak, hogy néhány szóban ismertesse az előterjesztést.

**Kiszelné Mohos Katalin polgármester:** *Röviden ismertette az előterjesztést.*

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**92/2015.(XI. 16.) HATÁROZATA**

**Tárgy: Döntés állami tulajdonú ingóságok ingyenes önkormányzati tulajdonba adására vonatkozó kezdeményezésről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzatának Képviselő-testülete

1. a nemzeti vagyonról szóló 2011. évi CXVI. törvény 13. §-ában foglaltak, valamint az állami vagyonról szóló 2007. évi CVI. törvény 36. § (2) bekezdésének c) pontja alapján a Magyar Nemzeti Vagyonkezelő Zrt.-nél kezdeményezi és kérelmezi a Magyar Állam tulajdonában lévő, jelen határozat 1. számú mellékletben meghatározott ingó vagyontárgyak ingyenes önkormányzati tulajdonba adását.

2. az ingóságokat a nemzeti köznevelésről szóló 2011. évi CXC. törvény 74.§ (4) pontjában meghatározott köznevelési intézmény működtetési feladatainak ellátása érdekében kívánja tulajdonba venni és a Nagykovácsi Általános Iskolai tantermek üzemeltetésének céljára kívánja felhasználni.

3. vállalja a tulajdonba adás érdekében felmerülő költségek megtérítését.

4. nyilatkozik, hogy az igényelt ingóság nem áll védettség alatt.

5. felhatalmazza a polgármestert, hogy az ingóságok ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon, és valamennyi nyilatkozatot megtegyen, továbbá arra, hogy az ingóságok ingyenes önkormányzati tulajdonba adására vonatkozó megállapodást aláírja.

**Határidő:** azonnal

**Felelős:** Polgármester

**6. napirendi pont**

**Döntés dr. Jakab Erika gyermekorvos kérelme tárgyában**

**Tegzes Endre elnök:** Átadom a szót polgármester asszonynak, hogy egy pár szóban ismertesse az előterjesztést.

**Kiszelné Mohos Katalin polgármester:** *Röviden ismertette az előterjesztést.*

**Dr. Szabó András:** Volt már egy ilyen hasonló kérés a fogorvos részéről, akivel hasonlóan megegyeztünk. Ott is az együttműködés volt a lényeg. Sem az összeg nagysága, sem az erkölcsi alap nem ok arra, hogy erről vitatkozzunk. Indokolt kérés és teljesíthető.

**Erdélyi Zoltán**: Annak idején arról volt szó, hogy jó lenne, ha lefektetnénk alapelveket, hogy az ilyen eseteket hogyan kezeljük. Az Egészségügyi bizottság azt mondta, hogy javaslatot fog készíteni erre vonatkozóan. Megnyugtató lenne, ha a jövőben ezt egységesen kezelnénk.

**Papp István jegyző**: Lehetne ilyet, de az úgy fog kezdődni valószínűleg, hogy az előzetes megállapodás szerint és nem egy utólagosan benyújtott számla alapján. Amit az önkormányzat nevében a tulajdonos előzetesen elfogad, elvégzendő munkákat, beépítendő eszközöket, bútorokat, azt utólagosan kifizeti. Egy elv lehet, nem érintve a mostani esetet.

**Dr. Szabó András:** Ebben az esetben az önkormányzat helyet biztosít. Nem arról van szó, hogy ő kapott ingyen valamit. Az önkormányzat érdeke, hogy biztosítsa azokat a feltételeket, hogy ő tudja a rendelőt üzemeltetni.Akié a tulajdon, annak kell a tulajdonon történt változásokat viselnie. Ez egy olyan elv, ami minden közintézménynél így van.

**Kiszelné Mohos Katalin polgármester:** Jártam kinn a helyszínen, megnéztem mindent, és úgy gondolom, hogy minden indokolt, amit felsorolt. Emellett munkadíjat nem is számolt el, mivel maguk végezték el a munkát.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**93/2015.(XI. 16.) HATÁROZATA**

**Tárgy: Döntés dr. Jakab Erika gyermekorvos kérelme tárgyában**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek annak elfogadását, hogy a Jakab Erika gyermekorvos által képviselt Jakabmedinfo Kft. (2094 Nagykovács, Balta u. 2.) a Nagykovácsi, Kaszáló u. 12-14. szám alatti ingatlanban (4420/115. hrsz.) található orvosi rendelőre fordított 126.884,- Ft összegű költségét az általa fizetendő rezsiköltségből levonhatja.

**Határidő:** folyamatos

**Felelős:** polgármester

**7. napirendi pont**

**Kérelem tornaterem bérleti díjának csökkentésére**

**Tegzes Endre elnök:** Előzetesen szeretném elmondani, hogy ez a határozat már többször tárgyalásra került, de úgy gondolom, hogy megfelelőbben, érthetőbben kellene megfogalmazni, hogy mindenki számára egyértelmű legyen. Az előterjesztésben egy konkrét kérelemről van szó, de ennek kapcsán merült fel a határozat felülvizsgálata.

**Kiszelné Mohos Katalin polgármester:** *Röviden ismertette az előterjesztést.*

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatokról külön-külön szavazunk. Először a bérleti díj csökkentéséről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**94/2015.(XI. 16.) HATÁROZATA**

**Tárgy: Döntés a tornaterem bérleti díjának csökkentéséről**

Nagykovácsi Nagyközség Önkormányzatának Képviselő-testülete úgy dönt, hogy a 184/2012. (XII. 13.) határozata alapján Anka Emese bruttó 800 Ft/óra összegért veheti használatba a Nagykovácsi Általános Iskola tornatermét gyermekek számára tartott teniszoktatás céljára azzal a feltétellel, hogy az így kapott kedvezményt érvényesíti a teniszoktatás havi díjában.

**Határidő:** azonnal

**Felelős:** polgármester

**Tegzes Endre elnök**: Köszönöm. Most pedig a határozat felülvizsgálatáról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**95/2015.(XI. 16.) HATÁROZATA**

**Tárgy: A Képviselő-testület 184/2012. (XII. 13.) számú határozatának felülvizsgálata**

Nagykovácsi Nagyközség Önkormányzatának Képviselő-testülete felkéri a Pénzügyi és Településfejlesztési Bizottságot, hogy vizsgálja felül a Képviselő-testület 184/2012. (XII. 13.) számú határozatát, és a javaslatát terjessze a soron következő rendes Képviselő-testületi ülés elé.

**Határidő:** a felülvizsgálatot követő rendes Képviselő-testületi ülés

**Felelős:** a Pénzügyi és Településfejlesztési Bizottság elnöke

**8. napirendi pont**

**Döntés a 2015. október 22-én beadott vis maior igény önrészéről**

**Tegzes Endre elnök:** Átadom a szót főépítész úrnak, hogy ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Horváthné Holéczy Katalin:** Ezzel akkor teljesen megoldódik a híd problémája, teljesen rendbe lesz téve? A másik, hogy ebben az előterjesztésben ismét az szerepel, hogy 10 vagy 30 % az önrész. Feltételezem, hogy a legutóbbihoz hasonlóan ez is a tartalék keretből lesz biztosítva.

**Györgyi Zoltán főépítész:** A híd az adottságokhoz képest rendbe lesz téve.

**Kiszelné Mohos Katalin polgármester:** Az önrésszel kapcsolatban szeretném mondani, hogy mi a 10 %-os igényt nyújtjuk be, ha nem ezt nyerjük el, akkor ismét testületi döntésre lesz szükség.

**Tegzes Endre elnök**: Köszönöm. Van-e még ezzel kapcsolatban kérdés, hozzászólás? Nincs, akkor az előterjesztésben foglalt határozati javaslatról szavazunk. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**96/2015.(XI. 16.) HATÁROZATA**

**Tárgy: Döntés önrész biztosításáról vis maior pályázat beadásához, valamint a szükséges nyilatkozatokról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozat elfogadását:

Nagykovácsi Nagyközség Önkormányzatának Képviselő-testülete a rendkívüli időjárás miatt megrongálódott közúti hidat és partfalat önerőből helyreállítani nem tudja, ezért az érintett híd valamint a sérült partfal kárelhárítására vis maior támogatás címen támogatási pályázatot nyújt be a Belügyminisztériumhoz.

A káresemény megnevezése: A hirtelen lezúduló csapadék következtében megrongálódott híd és műtárgyainak valamint az Ördög-árok patak partfalának helyreállítása.

**Káresemény helyszínei**:

* Diófa utcai közúti híd (hrsz 341)
* Kolozsvár köz melletti Ördög-árok partfal (hrsz 455)

A káresemény forrásösszetétele:

|  |  |  |
| --- | --- | --- |
| Megnevezés | 2015. év | % |
| Saját forrás | 920.000,- Ft | 10 |
| Biztosító kártérítése | - | - |
| Egyéb forrás | - | - |
| Vis maior igény | 8.280.000,- Ft | 90 |
| Források becsült költsége összesen: | 9.200.000,- Ft | 100 |

A károk helyreállításának előzetesen becsült költsége 9.200.000,- Ft, melynek fedezetét az önkormányzat a megjelölt saját forrás erejéig tudja biztosítani.

A Képviselő-testület a támogatáshoz szükséges 920.000,- Ft saját forrás összegét az Önkormányzat vis maior kerete terhére biztosítja.

Nagykovácsi Nagyközség Önkormányzat Képviselő-testülete kijelenti, hogy a káreseménnyel érintett összes vagyonelem az önkormányzat tulajdonát képezi, valamint a további nyilatkozatokat teszi:

- A rendkívüli időjárás okozta káreseményekhez kapcsolódó vagyontárgyakra biztosítással nem rendelkezik.

- Az önkormányzat a megrongálódott hidat (a helyi úthálózat részét) és a hozzá kapcsolódó felszíni vízelvezető rendszert önerőből helyreállítani nem tudja.

- Az önkormányzat más – a tulajdonában lévő – vagyontárggyal a feladatát nem tudja ellátni.

- Vállalja a költséghatékonyság és a megvalósíthatóság szempontjaira tekintettel történő helyreállítást.

Képviselő-testület felhatalmazza a Polgármestert az igénybejelentés benyújtására, valamint a támogatás igénylésével és elszámolásával kapcsolatos intézkedések megtételére.

**Határidő**: azonnal

**Felelős:** Polgármester

**Tegzes Endre elnök**: Köszönöm szépen. A 9., 10. és 11. napirendi pont tárgyalására zárt ülésen kerül sor, ezért a Pénzügyi bizottság nyílt ülését lezárom. Köszönöm szépen mindenkinek az aktív részvételt.

K.m.f.

Tegzes Endre Fodor Attila

elnök tag